google/wiki40b huggingface dataset:
Fartsgrenser i Portugal

Fartsgrenser i Portugal er 50 km/t innen tettbygd strøk og 90 km/t utenfor tettbygd strøk, med mindre noe annet er skiltet.
På motorveier kan fartsgrensen være opp til 120 km/t, mens motortrafikkveier har fartsgrenser opp til 100 km/t. For tyngre kjøretøy og visse andre spesielle grupper kjøretøy, gjelder ytterligere fartsbegrensninger.
Agual del Cajon gasskraftverk

Agual del Cajon gasskraftverk er et gasskraftverk i provinsen Neuquén i Argentina. Det har en installert produksjonskapasitet på 703 MW, fordelt på åtte turbiner. Anlegget ble påbegynt omkring 1990, og stod ferdig i 1999. Brenselkilden er naturgass.
George Vancouver

Liv og virke

Allerede i 13-årsalderen gikk han inn i marinen og deltok på James Cooks annen og tredje ekspedisjon jorden rundt. I 1791 ledet han en ekspedisjon som skulle utforske Nord-Amerikas stillehavskyst. han brukte tre år på denne oppgaven. 
George Vancouver var den første som seilte rundt den store øya Vancouver Island som sammen med byen Vancouver senere skulle få hans navn. Egentlig stammer navnet fra van Coevorden, en slekt fra byen Coevorden i nordøstre Nederland.
Forsvarssjef

Forsvarssjef er en benevnelse som brukes innen NATO og Den europeiske union (EU) om et lands forsvars øverste faglige sjef og yrkesoffiser. Benevnelsen anvendes i disse organisasjonene uavhengig av den formelle tittelen på de individuelle embedene i hvert land.
En forsvarssjef er underordnet landets øverstkommanderende og forsvarsminister.
Forsvarssjefene møtes regelmessig i henholdsvis NATOs militærkomité og EUs militærkomité.
Fulaalfabetene

Fulaalfabetene er alfabeter som brukes i Guinea, Nigeria og Liberia til å skrive nigerkongo-språket fulfulde. Det mest brukte har tradisjonelt vært det latinske alfabetet, men i enkelte områder er det fortsatt skrevet i en eldre arabisk skrift kjent som ajamiskriften. På slutten av 1980-tallet foreslo Ibrahima Barry og Abdoulaye Barry det såkalte Adlamalfabetet for å representere språket fulfulde.
Saw (filmserie)

Saw er en serie med 8 skrekk-/thrillerfilmer skapt av James Wan og Leigh Whannell.

Forutsetning

Plottet i serien dreier seg rundt Jigsaw Killer, en døende kriminell som kidnapper ofre og plasserer disse i dødelige feller for å teste dem og gi dem mulighet forkaste deres tidligere livsførsel, hvor de tok livet som en selvfølge. Filmene har typisk mange små feller som må løses på kort tid og legger grunnlaget for en større felle som er gjennomgående i alle filmene. Filmene ender overraskende og skaper flere spørsmål som ofte besvares i oppfølgeren.
Sebastian Ramhorn

Tidlig karriere

Ramhorn startet karrieren i Oxie IF som seksåring, og var med å vinne den regionale turneringen Skånecupen som tiåring. Han spilte for klubben fram til han var tolv år, da han gikk til Real Malmö.
Sommeren 2012 gikk Ramhorn, sammen med tvillingbroren Johan Ramhorn, til Kalmar FF, etter å ha prøvespilt for klubben.

Kalmar FF

Ramhorn fikk sin debut i Allsvenskan da han 10. mai 2014 kom inn for den skadde Markus Thorbjörnsson, da Kalmar FF slo IFK Norrköping 2–0 på hjemmebane. Ramhorn spilte sammenlagt ni kamper for Kalmar FF i 2014-sesongen.

Åtvidabergs FF

Det ble 6. august 2015 klart at Ramhorn er lånt ut til Åtvidabergs FF for resten av sesongen.

Landslagskarriere

Ramhorn var med Sveriges U17-tropp til EM i 2013, hvor Sverige ble slått ut av Russland i semifinalen. Ramhorn var også en del av Sveriges tropp da Sverige tok bronse i U17-VM i 2017. Sammenlagt har Ramhorn spilt 26 kamper for Sveriges U17-lag. Han har også spilt landslagsfotball for Sveriges U19-lag.

Privat

Ramhorns tvillingbror, Johan Ramhorn, er også profesjonell fotballspiller, og spiller for Kalmar FF.
Margrethe av Slesvig-Holsten-Sønderborg

Liv

Hun var datter av hertug Hans den yngre i hans første ekteskap med Elisabeth av Braunschweig-Grubenhagen (1550–1586). 27. august 1603 inngikk hun ekteskap med grev Johan VII av Nassau-Siegen (1561–1623). Utover medgiften på 12 000 riksdaler, som skulle betales i 1605, betalte Margrethes far 8 000 riksdaler da bryllupet sto i Nassau. 
Familieforbindelsene til fødelandet ble opprettholdt. I 1641 forsøkte Margrethe å få sønnen Christian (1616–1644) i krigstjeneste hos kong Christian IV, i det hun påberopte seg at hun var født «aus dem hause Nordtwegen» og at sønnen er oppkalt etter kongen.  
Grevinne Margrethe overlevde sin mann med 24 år, og døde den 10. april 1658 i Siegen. Hun ble gravlagt ved ektemannen og hans tidligere kone i fyrstegravkammeret i samme by. Paret fikk i alt 13 barn.
Døvlingen

Døvlingen (cirka 105 daa) er et tjern som er tilknyttet Ådalselva, Det er forbundet med elva via en kanal med Grønvolltjernet, som har direkte tilknytning til elva. Tjernet inngår i Ådalselva naturreservat. Det ligger øst for Døvlingsmyra, langs østbredden av elva og like nord for Grønvolltjernet og vest for Europavei 16 og Grønvollgrenda i Ringerike kommune, Buskerud. Motorferdsel er ikke tillatt i tjernet. Ådalselva naturreservat med Døvlingen inngår i Tyrifjorden våtmarkssystem IBA.
Phaudidae

Utseende

Små til middelsstore (vingspenn gjerne rundt 20 mm), fargesterke sommerfugler. Artene i slekten Phauda er mer eller mindre skarlagenrøde med mørkere vingespisser og svarte antenner. Hodet er lite med lange, kamtannede antenner. Forvingene er lange og slanke med korte hårfrynser, bakvingene ca. 3/4 så lange dom forvingene, med middels lange hårfrynser. Kroppen er sylindrisk, bakkroppen er kledt med ganske lange, oppstående hår (piperenser-lignende). Beina er middels lange, uten påfallende hårkledning. Larvene kan ligne på fugleskitt og unngår dermed å bli spist av fugler.

Levevis

I likhet med bloddråpesvermerne er de voksne insektene dagaktive, og de sterke fargene er et varsel om at de er giftige. Arten Phauda flammans kan skjelettere bladene av fiken (Ficus racemosa) i India.
Mountainview gasskraftverk

Mountainview gasskraftverk er et gasskraftverk i det sørlige California i USA. Det har en installert produksjonskapasitet på 1054 MW, fordelt på 2 turbiner. Dette er et av delstatens større fossile kraftverk målt etter installert produksjonseffekt. Anlegget ble påbegynt omkring 2002 og stod ferdig i 2006. Brenselkilden er naturgass. Anlegget ligger ved Los Angeles.
David Rohl

Biografi

David Rohl studerte og tok sin akademiske eksamen i egyptologi og oldtidshistorie ved Londons universitet. Etter sin eksamen deltok han på 1990-tallet i arkeologiske utgravninger i Syria og fikk deretter ansvaret for utgravninger i Egypts østlige ørken. Han ble i 1986 redaktør for tidskriftet Journal of the Ancient Chronology Forum (JACF) og var tidligere ordfører for Sussex Egyptological Society.

Teorier

De teorier som Rohl har lagt fram inneholder en stor revisjon av det antikke Egypts kronologi. Følgen av hans konklusjoner blir at større delen av den egyptiske kronologi må forkortes med omkring 300 år før 1000 f.Kr. Først 664 f.Kr. anser Rohl at hans nye kronologi sammenfaller med den etablerte.
Ifølge Rohls kronologi skal den i Bibelen omtalte israelittiske uttog ha skjedd da farao Dudimose regjerte (han inledet sin regjeringstid en gang mellomn 1457 og 1444 f.Kr)
Rohl betrakter også de eldste fortellinger i Det gamle testamente som historiske kilder. Blant annet har Rohl en teori om hvor Edens hage kan ha ligget.
Rohls omdatering, hans nye kronologi, har ikke vunnet anerkjennelse blant fagfeller (2015). Han har også fått kritikk fra bibelmaksimalister som egyptologen Kenneth Kitchen.
Tianguistenco

Tianguistenco (zapotekisk: Xeisxhestvseigkhanglyulseidt) er en by og en kommune i den meksikanske delstaten México. Den befinner seg rundt 30 km sør for delstatshovedstaden Toluca. Kommunen hadde 64 365 innbyggere i 2005, mens byen hadde 19 033 innbyggere. Kommunens areal er på 121,53 km².
Navnet Tianguistenco er nahuatl og betyr «I utkanten av markedene». Stedets opprinnelige navn er Xeisxhestvseigkhanglyulseidt, som er zapotekisk og betyr «Storbyen med mange takrør (en plante)».
Beesoniidae

Utseende

De fleste Beesoniidae lever i galler og de voksne hunnene ser man sågodtsom aldri. De voksne hunnene er svært forenklet og man finner få gjenkjennelige strukturer som viser at de er insekter. Sett ovenfra er de gjerne omtrent sirkelrunde. Gallen ligner ofte på en frukt eller en bladknopp.

Levevis

De slektene som lever i den gamle verden (alle unntatt Limacoccus) er knyttet til tre-slektene Dipterocarpus og Shorea (familien Dipterocarpaceae), med noen få arter på eikeslekten (Quercus). De lever i oppsvulmede galler. Hunnen utvikler seg gjennom tre (slekten Gallacoccus) eller fire nymfestadier, hannen gjennom fem stadier. Hos slekten Beesonia forlater den voksne hunnen aldri den avkastede huden etter det siste nymfestadiet. Hos noen arter finnes det to eller flere former (morfer) av det første nymfestadiet, man antar at noen av disse kan være en steril soldatkaste som har til oppgave å forsvare gallen mot inntrengere, men dette er ikke sikkert vist. Hannene utvikler seg vanligvis inne i morens galle. Slekten Limacoccus fra Sør-Amerika lever på palmer og danner ikke galler.

Utbredelse

De fleste av artene lever i Sørøst-Asia, bortsett fra slekten Limacoccus fra Sør-Amerika. Den eneste arten som forekommer naturlig i Palearktis er Beesonia napiformis i Asia. I Europa forekommer ingen arter naturlig, men den søramerikanske Limacoccus brasiliensis har etablert seg noen steder.
Det finnes også én art i Australia.
Kastellet (Oslo)

Kastellet er navnet på et område i Bydel Nordstrand i Oslo. Området har sitt navn etter Kastellet gård, opprinnelig husmannsplass under Nordseter gård. Plassen ble frasolgt som egen gård i 1784. Bygningene lå like syd for dagens Kastellet holdeplass på Ekebergbanen. Eiendommen strakte seg fra Bråten i syd til Sørli i nord, og fra Kongeveien (nå Ekebergveien) i øst til sjøen i vest.
På Kastellet er Kastellet brannstasjon.
Kastellet lå lenge i grenselandet mellom skolekretsene og de tidligere bydelene Bekkelaget og Nordstrand. I 2004 sto den nye Kastellet skole ferdig, og omtrent samtidig ble bydelene slått sammen, slik at både Bekkelaget, Kastellet og Nordstrand nå er skolekretser i Bydel Nordstrand. 
Kastellet er også en av grunnkretsene i Oslo, men grunnkretsen omfatter bare et mindre område mellom Ekebergveien og Solveien, og er således atskillig mindre enn skolekretsen med samme navn.
Tolstad

Tolstad, eller Taulstad og fra gammelt av Tolftestad, er er en storgård og gammel kongsgård i Vågå kommune i Oppland. Gården ligger ca. to kilometer nord for Lalm. I 1998 hadde gården et totalt areal på 3000 daa. Av dette var 300 daa dyrket mark.
Tolstad er en gammel gård, og var lensmannsgård gjennom mange generasjoner og kongsgard. Før det var gården krongods. Men har gjennom århundrene vekslet mellom stor-adel og konge. Omkring ca. 1400 så lå gården under den mektige Finne-Ætten fra Voss, da eieren hette Kristine Eileifsdotter. Og Deretter ble gården overført i 1437 til en frue som het Adalis Ellingsdotter som også var fra den mektige Finne-ætten. Hun var gift med ridder og riksrådmann Taral Sjugurdson Kane. Dotteren etter Taral Sjugurdson Kane og Adalis Ellingsdotter, Kristine Taralsdotter med kallenavnet "smørhetta" arveet deretter gården og som senere ble ført videre til sønnen Botolv Endreson, solgte i 1463 gården til Knut Alvson som var ridder og riksrådmann og kom fra adelsslekten Tre rosor. Og gården fulgte da slekten til 1586 da til gården ble overdratt til kong Fredrik II av Norge og Danmark. Gården var da krongods til 1640 da Hannibal Sehested overtok gården. Hannibal Sehested var da stattholder i norge. Gården var da i Sehested´s eie i 12år, da den igjen falt tilbake som eie til kronen og da i Christian den 4, eie. Da tilhørte gården kronen i 10 år til den da falt igjen på private hender, det skjedde i 1662 da kongen satte gården i pant til Celius Marcelius og Gabriel Marcelius som var brødre og kom fra Nederland. Gabriel Marcelius var generalpostmester i Norge på den tiden. Ridder Knut Alvsom fra den svenske adelsslekten Tre rosor som i sin tid eide gården, ble etter sigende drept i Knutstårnet på Akershus festning av Henrik Krummedike, og det heter seg att ridderen lå ubegravet i tårnet i hele 12 år. Knutstårnet på Akershus het egentlig Kanniketårnet men ble i 1502 døpt Knutstårnet etter denne hendelsen. I 1856 brant gården, og over 20 hus brant ned; bare 2 hus overlevde brannen. Slekten som har gården i dag, har vært der fra ca. 1630, da først som leiglendinger. Men den 14. januar 1685 fikk Hans Pålson kjøpt Tolstad til privat eie, og slekten sitter på gården den dag i dag. Og i 1688 kjøpte han også den andre av de 2 kongsgårdene i Gudbrandsdalen. Slik endte Hans Pålson opp med begge Kongsgårdene i Gudbrandsdalen. Slekta fra Tolstad er en av de største i Gudbrandsdalen. Ca rundt 1890 så hadde British museum utgravninger av 5 gravhauger som ligger ved gården. Gården har også privat fiskerett på fiskevannet Ingulsjøen, som ligger i Sjodalen i Vågå.
Peterhead kraftverk

Peterhead kraftverk er et varmekraftverk ved Peterhead i Aberdeenshire i Skottland, Storbritannia. Det har en installert produksjonskapasitet på 2.102 MW, fordelt på 2 x 676 MW og 3 x 250 MW, med gassturbiner. Brenselkilden er naturgass, fyringsolje og tungolje. Anlegget ble utbygd omkring årene 1975–1980, med nye utvidelse i 2000. Operatør er selskapet Scottish & Southern Energy.
De totale CO2-utslippene i 2008 var 2 663 680 tonn, betydelig over 2007-nivået og og mer enn 60% over kvotemålet.
Valle (Bergen)

Valle er et boligområde og en grunnkrets i Fana bydel i Bergen, som ligger ved Osveien mellom Kirkebirkeland i nord og Kalandsvatnet i sør. Grunnkretsen hadde 1 389 innbyggere 1. januar 2010, og et areal på 1,39 km². Tettbebyggelsen på Valle omfatter i tillegg mindre deler av grunnkretsen Sandven i sør. På Hatlestad Terrasse i området gikk det natten til 14. september i 2005 et skred kjent som Hatlestad-raset, hvor fem rekkehus ble rasert og flere mennesker omkom.
Henrik Anker Steen

Biografi

Anker Steen var engasjert ved Det Nye Teater, Trøndelag Teater, Folketeatret, Oslo Nye Teater, Det norske teatret og Nationaltheatret. Ved siden av teater virket han som film- og TV-skuespiller. Anker Steen debuterte i 1949 i Edith Carlmars Døden er et kjærtegn. På 1960-tallet var han virksom ved Fjernsynsteatret. Anker Steen gjorde sammenlagt et tyvetalls roller i filmer og på TV 1949–1970.
Som regissør var han virksom ved teateret, men regisserte også Fjernsynsteater-forestillingen Duell i 1962.I tillegg oversatte han dramatikk fra engelsk og dansk.

Familie

Henrik Anker Steen var sønn av depotsjef Bernt Anker Steen (1885-1953) og Maren Louiose Rudolph (1876-1951). Han var gift med skuespilleren Ragnhild Michelsen.
Store Batalden

Store Batalden er ei øy i Flora kommune, Sogn og Fjordane. Den har et areal på 3,3 km². Høyeste punkt på øya er 492 moh. Sammen med Lille Batalden (0,7 km²)
utgjør den øygruppa Batalden.
Verdenscupen i skeleton 2018/19

Verdenscupen i skeleton 2018/19 ble organisert av IBSF og begynte 3. desember i Sigulda og ble avsluttet i februar i Calgary. 
Verdenscupen i skeleton ble arrangert samtidig med verdenscupen i bobsleigh 2018/19.
John Kerry

Familiebakgrunn og karrière

John Kerrys farsslekt utvandret fra Sudetenland i Böhmen i Østerrike-Ungarn i det nåværende Tsjekkia på begynnelsen av 1900-tallet. Slekten var opprinnelig jøder, men John Kerrys farfar og farmor konverterte til katolisismen før de utvandret. Morsslekten er protestanter av engelsk herkomst. John Kerry er en troende katolikk. Han er gift med Teresa Heinz Kerry, enke etter den republikanske senatoren H. John Heinz III og arving av Heinz-konsernet. Dette er bakgrunn for økenavnet «Ketchup Kerry», som har vært brukt av hans motstandere.
Kerry har bachelorgrad i statsvitenskap fra Yale University fra 1964, kandidatutdannelse i rettsvitenskap fra Boston College fra 1976 og advokatbevilling fra samme år. I 1976 ble han fast ansatt hos påtalemyndigheten i Middlesex County i Massachusetts, hvor han også hadde vært praktikant i studietiden. I 1979 var han med på å åpne en advokatforretning.
Kerry tjenestegjorde som Swift Boat Captain under Vietnamkrigen og patruljerte kyst- og elveområder. Han ble såret tre ganger og fikk flere utmerkelser. Blant annet en Silver Star og tre Purple Heart. Han ble senere en sterk motstander av Vietnamkrigen og vitnet i Kongressen som talsmann for vietnamveteraner mot krigen. Han ble kjent for sitt sitat: «How do you ask a man to be the last man to die for a mistake?». Det samme sitatet har han brukt flere ganger i sin motstand mot Irak-krigen. 
Han var Michael Dukakis' viseguvernør i Massachusetts 1983–1985. Da senator Paul Tsongas unnlot å søke gjenvalg av helsemessige årsaker i 1984, ble Kerry nominert og valgt til hans etterfølger. Han tiltrådte vervet på nyåret i 1985. I Senatet har han hatt en fremskutt posisjon som formann i Senatets komité for småbedrifter og entreprenørskap 2001–2003 og 2007–2009 samt formann i Senatets utenrikskomité 2009–2013. Kerry har vært regnet som en forholdsvis liberal senator i en amerikansk politisk kontekst.
Han var Det demokratiske partis kandidat ved presidentvalget den 2. november 2004. Kerry og visepresidentkandidat senator John Edwards tapte valget med ca. 3,5 millioner færre stemmer enn George W. Bush. I valgmannskollegiet var det noe jevnere. Valget var et av de jevneste i USAs historie, men likevel relativt klart i forhold til valget i 2000 mellom Al Gore og Bush og valget i 1960 mellom John F. Kennedy og Richard Nixon. 
I desember 2012 nominerte president Barack Obama Kerry som Hillary Clintons etterfølger som USAs utenriksminister. Han ble godkjent av USAs senat med 94 stemmer for, og tre mot. Kerry tiltrådte som utenriksminister den 1. februar 2013.
Der Judenstaat

Der Judenstaat (tysk, jødestaten) er en bok av Theodor Herzl, hvor han argumenterer for etableringen av en jødisk stat i Palestina. Den ble først utgitt i Berlin og Wien i 1896 av M. Breitenstein's Verlags-Buchhandlung. Den ble utgitt på norsk under tittelen Jødestaten av L.S.P. Forlag i 2005.
Der Judenstaat er ikke et religiøst verk, men den har hatt stor betydning for moderne jødedom, idet den la grunnlaget for sionismen.
Zhuji

Zhuji (kinesisk: 诸暨, pinyin: Zhūjì ) er en by på fylkesnivå i byprefekturet Shaoxing i provinsen Zhejiang i Folkerepublikken Kina.
Befolkningen var på 1 061 267 innbyggere i 1999.

Historie

Området har hatt bosetning helt siden neolittisk tid. I Vår- og høstannalenes tid var den fødestedet til den legendariske skjønnheten Xi Shi.
Etter at staten Yue ble med i Kinas samling gjorde keiser Qin Shi Huang formelt Zhuji til et fylke i 222 f.Kr. Denne status vedvarte til 1989, da regjeringen omklassifiserte Zhuji til byfylke.

Kulturminner

De tradisjonelle husene til familien Si (Sishi gu minju jianzhuqun 斯氏古民居建筑群) ble i 2006 oppført på listen over kulturminner i Folkerepublikken Kina.
Norsk Forening for Maritim Medisin

Norsk Forening for Maritim Medisin (NFMM) er en frittstående forening. Foreningens formål er «å fremme sjøfartsmedisin i Norge og ivareta medlemmenes faglige og økonomiske interesser». Foreningen ble etablert den  9. mars 1969. Foreningen skiftet navn fra Norsk Forening for Sjøfartsmedisin i 2008. Foreningen var fra 1969 til 2016 en spesialforening i Den norske legeforening. 
Siden 1996 har foreningen utgitt nyhetsbrevet DoCumentum Navale. Fra 2001 til 2019 ble tidsskriftet blitt utgitt i samarbeide med Dansk Selskab for Maritim Medicin. Fra 2019 ble tidsskriftet utgitt i samarbeide med Saniteten i Sjøforsvaret.
Foreningen samarbeider med en rekke maritim medisinske institusjoner i inn- og utland.  
Foreningen etablerte i 1999 et grunnkurs i maritim medisin i samarbeide med Saniteten i Sjøforsvaret. Kurset arrangeres to ganger årlig og gir interesserte grunnleggende kompetanse for å utføre tjeneste som sjømannsleger autorisert av Sjøfartsdirektoratet. Fra 2008 arrangeres kurset av Norsk Senter for Maritim og Dykkemedisin (NSMDM). Kurset er en videreføring av Sjøfartsdirektoratets årlige kurs for sjømannsleger. 
Foreningen arrangerer årlig regelmessig etter- og videreutdanningskurs i maritim medisin i samarbeide med Saniteten i Sjøforsvaret og Sjøfartsdirektoratet.
FNs Koreamedalje

FNs Koreamedalje (engelsk: United Nations Korean Medal) er en militær medalje innstiftet av De forente nasjoner 12. desember 1950 til belønning av deltagelse i FNs operasjon i Korea under Koreakrigen. Medaljen gikk fra 1950 til 1961 under navnet FNs tjenestemedalje (engelsk: United Nations Service Medal).

Utforming

Medaljen ble bestemt innført i desember 1950 og utformingen ble fastsatt påfølgende år. Medaljen er utført i bronse. Den har en diameter på 35,56 mm. Adversen viser FNs emblem, et verdenskart sett fra Nordpolen omgitt av olivengrener. Reversen har innskriften «FOR SERVICE IN DEFENCE OF THE PRINCIPLES OF THE CHARTER OF THE UNITED NATIONS» fordelt over fem linjer. Medaljen finnes med innskriften på deltagende språkene til de land som deltok på FNs side i Koreakrigen. Tretten språkversjoner er kjent.
Medaljen er opphengt i båndet i en spenne, som samtidig også har et metallbånd med innskriften «KOREA» på det språk medaljen benytter. Båndet har ni lys blå og åtte hvite striper, fargene fra FNs flagg. Den tyrkiske utgaven av medaljen benytter fargene rødt og hvitt for båndet, Tyrkias flaggfarger, da blått og hvitt er fargene i flagget til erkerivalen Hellas.
FNs Koreamedalje skiller seg i utforming fra FN-medaljen, som senere ble innstiftet som en generell medalje for alle FNs fredsbevarende operasjoner.

Norske innehavere

Norsk personell, som deltok i Koreakrigen, ble tildelt den engelskspråklige versjonen av medaljen. Denne er tillatt brukt på norsk militær uniform. Det ble også innstiftet en egen norsk utmerkelse for norsk personell som deltok i Koreakrigen, Den norske Koreamedalje.
Tour de France 1967

Gjennomføringen av rittet

Rittet ble vunnet av franskmannen Roger Pingeon som vant med en margin på tre og et halvt minutt til Julio Jiménez på andreplass og Franco Balmamion på tredjeplass. Poengtrøya ble vunnet av Jan Janssen, mens klatretrøya ble nok en gang vunnet av Julio Jiménez, som forsvarte sin seier fra året før. Lagkonkurransen ble vunnet av det franske førstelaget.

Mest offensive rytter

Kåringen Mest offensive rytter ble gitt til franskmannen Désiré Letort.
Sulusjøen

Sulusjøen er havområdet som omkranses av de filippinske øyene Palawan, Mindoro, Panay, Negros og Mindanao, og den malaysiske enklaven Sabah på Borneo. Sjøen har et havdyp på over 5 000 m.
Det er en rekke øyer i Sulusjøen, deriblant Cuyoøyene, Mapun og Turtle Islands. I sjøen ligger også verdensarvstedet Tubbataharevet.
Godefroy Cavaignac

Liv og virke

Godefroy Cavaignac deltok i den fransk-tyske krig i 1870-71. Han ble deputert i 1882, og var understatssekreterær for krigsministeriet i Henri Brissons regjering 1885-86. Han blev deretter marine- og koloniminister i Léon Bourgeois' ministerium i 1895-96, og var krigsminister i Brissons ministerium 28. juli-5. oktober 1898. 
Cavignac uttalte som minister i 1898 sin overbevisning om Alfred Dreyfus' skyld, og var en av lederne for den nasjonalistiske gruppen i deputertkammeret. Dette standpunkt om Dreyfus var noe overraskende, i lys av den kunnskap han da hadde mottatt. I juli 1898 hadde han fått lese et dokument som definitivt syntes å inkriminere kaptein Alfred Dreyfus. Men den 30. august kunne han meddele at det var blitt avdekket at dette dokumentet var forfalsket, foretatt av oberst Henry. Han trakk imidlertid ikke den logisk følgeriktige konklusjon av sin egen avsløring. Selv etter å ha fratrådt sin stilling fortsatte han å fastholde sin overbevisning om Dreyfus' skyld. 
Han var så en av de mest aktive medlemmer i Ligue de la patrie française.
I 1899 var Cavaignac presidentkandidat, men vant ikke. Han hadde kunngjort sin intensjon om å trekke seg fra det politiske liv da han døde på sitt landsted nær Flée (Sarthe) i september 1905.

Verker

Godefroy Cavaignac utgav L'état et les tarifs de chemins de fer (1882) og La formation de la Prusse contemporaine (2 bind, 1891-98).